" Þetta er geggjað , " sagði hetja Selfyssinga , markvörðurinn Birkir Fannar Bragason , eftir sigurinn á Aftureldingu í kvöld . Birkir átti stórleik og varði 16/1 skot í leiknum . “ Tilfinningin er æðisleg enda erum við búnir að bíða lengi eftir þessu . Ég fann mig vel í markinu í kvöld og varði nógu marga bolta . Basti byrjaði og ætlaði bara að vera einhverjar fimm mínútur í markinu en það teygðist eitthvað og á meðan var leikurinn spennandi , ” sagði Birkir Fannar hlæjandi í leikslok . “ Við byrjuðum illa og leikurinn var óþarflega spennandi í fyrri hálfleik . Við tókum okkur á í seinni hálfleik og þetta var klárlega sanngjarn sigur , ” sagði Birkir Fannar sem er lítið farinn að hugsa um næsta tímabil . “ Það var fyrst að klára þetta verkefni og sjá svo bara til . Ég er ekkert farinn að hugsa út í næsta vetur . ”